ai4bharat/Pralekha huggingface dataset:
पंतप्रधान कार्यालय
12 व्या ब्रिक्स आभासी परिषदेप्रसंगी पंतप्रधानांचे भाषण
नवी दिल्ली, 17 नोव्हेंबर 2020
महोदय,
ब्रिक्सच्या विविध संस्थाकंडून आयोजित या चर्चेसाठी धन्यवाद. ब्रिक्स राष्ट्रीय सुरक्षा सल्लागारांच्या 10 व्या बैठकीच्या समीक्षेबद्दल मी पात्रुशेव यांचे आभार मानतो.
मी सुरुवातीला सांगितल्याप्रमाणे, ब्रिक्स दहशतवादविरोधी रणनितीचे निश्चितीकरण महत्त्वाची उपलब्धी आहे. माझी सूचना आहे की, आपल्या राष्ट्रीय सुरक्षा सल्लागारांनी दहशतवादविरोधी कृती आराखड्यावर चर्चा करावी.
ब्रिक्स व्यापारी परिषदेचे अस्थायी अध्यक्ष सर्गेई कातिरीन यांचे मी अभिनंदन करतो.
आपल्यामध्ये आर्थिक एकात्मतेची प्रमुख जबाबदारी खासगी क्षेत्राच्या हाती असेल. मी असे सुचवतो की, ब्रिक्स व्यापारी परिषदेने परस्पर व्यापारात 500 अब्ज डॉलरचे उद्दिष्ट साध्य करण्यासाठी एक ठोस योजना तयार करावी.
न्यू डेवलपमेंट बँकेच्या अध्यक्षपदाचा पदभार स्वीकारल्याबद्दल मी मार्कोस ट्रॉयजो यांचे अभिनंदन करतो.
एनडीबीचा आर्थिक पाठिंबा कोविडच्या संदर्भाने अधिक उपयोगी असेल. मला आनंद आहे की, एनडीबीने रशियात कार्यालय सुरु केले आहे. मी आशा करतो की, पुढील वर्षी तुम्ही भारतात आपले प्रादेशिक कार्यालय सुरु कराल.
मी इगर शुवालोव यांचे ब्रिक्स आंतर-बँक सहकार्य यंत्रणेच्या कार्यासाठी अभिनंदन करतो. आनंदाची बाब म्हणजे आपल्या विकास-बँकांमध्ये 'जबाबदार अर्थसहाय्याची तत्त्वे' यावर सहमती झाली आहे.
ब्रिक्स महिला आघाडीचे आयोजन राष्ट्रपती पुतीन यांची विशेष प्राथमिकता होती, आता त्यांची संकल्पना साकार झाली आहे.
मी आघाडीच्या अध्यक्ष, श्रीमती एना नेस्तेरोवा यांचे त्यांनी सादर केलेल्या अहवालाबद्दल अभिनंदन करतो.
आम्ही भारतात महिला उद्योजकतेला चालना देण्यासाठी अनेक प्रयत्न करत आहोत. आशा करतो की, या आघाडीच्या माध्यमातून या क्षेत्रात ब्रिक्स अंतर्गत सहकार्य वाढेल.
पुन्हा एकदा तुम्हा सर्वांना, विशेषतः यजमान राष्ट्रपती पुतीन यांना हार्दिक धन्यवाद देतो.S.Thakur/D.Rane
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(
पंतप्रधान कार्यालय
युरोपसाठी असलेले फ्रान्स आणि विदेश व्यवहार मंत्र्यांचे पंतप्रधानांशी दूरध्वनीद्वारे संभाषण
नवी दिल्ली, 15 डिसेंबर 2018
फ्रान्सचे युरोपसाठीचे परराष्ट्र व्यवहार मंत्री एच. ई. जीन-यवेस ले ड्रियन यांनी आज पंतप्रधान नरेंद्र मोदी यांच्यांशी दूरध्वनी वरून संवाद साधला. फ्रान्समधील स्ट्रास्बॉर्ग येथे अलीकडेच झालेल्यादहशतवादी हल्ल्यातील पिडीतांना पंतप्रधानांनी मनापासून आश्वासन दिले आणि दहशतवादविरोधी लढ्यात भारत फ्रान्सबरोबर उभा असल्याचे सांगितले.
मार्च 2018 मध्ये अध्यक्ष मॅक्रॉनयांच्या भारताच्या राजकीय भेटीसह तसेच अर्जेंटिनातील जी -20 शिखर समीकरणाच्या अलीकडील परस्पर संवादाला पंतप्रधानांनी पुनर्रस्मरण केले.
श्री. ले ड्रियन यांनी दोन्ही देशांच्या द्विपक्षीय संबंधांच्या घडामोडींवर, प्रादेशिक आणि जागतिक समस्यांवर फ्रेंचच्या दृष्टीकोनातून पंतप्रधानांना सविस्तर माहिती सांगितली . संरक्षण, अंतराळ, आतंकवाद, समुद्री सुरक्षा आणि नागरी आण्विक सहकार्यासह सर्व क्षेत्रांतील द्विपक्षीय संबंध मजबूत करण्याच्या निर्णयाचे पंतप्रधानांनी स्वागत केले.
B.Gokhale/P.Malandkar
(Visitor Counter : 42
विज्ञान आणि तंत्रज्ञान मंत्रालय
भारत 2025 पर्यंत 150 अब्ज डॉलर्स जैव-अर्थव्यवस्थेचे उद्दिष्ट गाठण्यासाठी सज्ज असल्याचे केंद्रीय मंत्री डॉ.जितेंद्र सिंह यांचे प्रतिपादन
नवी दिल्ली, 22 ऑगस्ट 2023
केंद्रीय विज्ञान आणि तंत्रज्ञान राज्य मंत्री  आणि पंतप्रधान कार्यालयाचे राज्यमंत्री डॉ जितेंद्र सिंह यांनी आज सांगितले की, 2025 सालापर्यंत 150 अब्ज डॉलर्स जैव-अर्थव्यवस्थेचे उद्दिष्ट गाठण्यासाठी भारत सज्ज आहे. ते म्हणाले की, 2022 मध्ये भारताची जैव अर्थव्यवस्था 100 अब्ज डॉलर्सहून अधिक राहिली.
जैवतंत्रज्ञान विभाग  आणि युनायटेड स्टेट्स-नॅशनल सायन्स फाऊंडेशन  यांच्यात आज नवी दिल्ली येथे ‘अंमलबजावणी व्यवस्था’ करारावर स्वाक्षरी झाली. त्यावेळी ते बोलत होते. डीबीटी आणि युएस-एनएसएफ यांच्यात 'धोरणात्मक भागीदारी' विकसित करण्याच्या संधींवर चर्चा करण्यासाठी जून 2023 मध्ये जैव तंत्रज्ञान विभागाचे सचिव डॉ. राजेश एस. गोखले आणि नॅशनल सायन्स फाऊंडेशनचे संचालक डॉ. सेतुरामन पंचनाथन यांची बैठक झाली होती. त्या बैठकीचा यावेळी आढावा घेण्यात आला.
डॉ जितेंद्र सिंह म्हणाले की, भारताचा सातत्त्याने विकसित होत असलेला जैव-अर्थव्यवस्थेचा आलेख, भारताच्या एकूण अर्थव्यवस्थेत महत्वाचे योगदान देणार आहे. ते म्हणाले, जागतिक जैवतंत्रज्ञान उद्योगात भारतीय बाजारपेठेचा वाटा 3 ते 5% इतका असून, जैवतंत्रज्ञान क्षेत्रात भारत जगात 12 व्या आणि हिंद प्रशांत महासागर क्षेत्रात तिसऱ्या क्रमांकावर आहे.
जितेंद्र सिंह यांनी निदर्शनास आणून दिले की जैवतंत्रज्ञान विभागाने जैवतंत्रज्ञान नवोन्मेष, संशोधन आणि जैव-औषध निर्माण, जैव-सेवा, कृषी जैव-तंत्रज्ञान, औद्योगिक जैव-तंत्रज्ञान आणि बायो-इन्फर्मेटिक्स यासारख्या विविध क्षेत्रांमधील उत्पादनासाठी, सार्वजनिक-खासगी भागीदारी, मेक-इन-इंडिया आणि आत्मनिर्भर भारत या सरकारी उपक्रमांच्या मदतीने एक मजबूत पाया तयार केला आहे आणि त्याचे संवर्धन केले आहे.
डॉ जितेंद्र सिंह म्हणाले की, पंतप्रधान मोदी यांच्या आत्मनिर्भरता या संकल्पनेला अनुसरून, भारत सरकारने 'भविष्यासाठी सज्ज' तंत्रज्ञान व्यासपीठाच्या निर्मितीसाठी नेहमीच तंत्रज्ञानावर आधारित नवोन्मेषाला प्रोत्साहन दिले आहे. या अंमलबजावणी व्यवस्थेद्वारे भारत आणि अमेरिका दरम्यान द्विपक्षीय सहकार्य वाढवल्याबद्दल त्यांनी डीबीटी आणि एनएसएफचे अभिनंदन केले.
ही ‘अंमलबजावणी व्यवस्था’, ‘जैव-तंत्रज्ञान नवोन्मेष आणि जैव-उत्पादन’ या क्षेत्रांमधील नवोन्मेषाला चालना देण्यासाठी दोन्ही देशांमधील सहकार्याचा पाया घालेल, असे केंद्रीय मंत्री म्हणाले. ही व्यवस्था एकमेकांच्या सहयोगाने केलेल्या संशोधनाच्या सहाय्याने, ज्ञान, तंत्रज्ञान आणि नवोन्मेषामध्ये भर घालेल, दोन्ही देशांच्या जैवतंत्रज्ञान उद्योगांना सक्षम करेल आणि जैव अर्थव्यवस्थेला चालना देईल, असे ते म्हणाले.
एनएसएफचे संचालक डॉ. सेतुरामन पंचनाथन म्हणाले, “अमेरिका आणि भारत जैवतंत्रज्ञान नवोन्मेष आणि जैव-उत्पादनाद्वारे, हवामान बदल आणि उर्जा विषयक जागतिक उद्दिष्टे एकत्रितपणे पूर्ण करू शकतील.”
डीबीटी चे सचिव डॉ. राजेश एस. गोखले म्हणाले की, ही भागीदारी नवोन्मेषाच्या क्षेत्रातील आव्हानांचा एकत्रितपणे सामना करण्यासाठी आणि तंत्रज्ञान विषयक संधींचा विकास करण्यासाठी महत्वाचे पाउल ठरेल.
N.Chitale/R.Agashe/P.Malandkar
सोशल मिडियावर आम्हाला फॉलो करा:@PIBMumbai /PIBMumbai /pibmumbai pibmumbai[at]gmail[dot]com /PIBMumbai /pibmumbai
(Visitor Counter : 76
आर्थिक व्यवहार विषयक मंत्रिमंडळ समिती
इथेनॉल पुरवठा वर्ष २०१८-१९ साठी इथेनॉल मिश्रित पेट्रोल कार्यक्रमांतर्गत काकवी/अंशतः उसाचा रस आणि १०० टक्के उसाच्या रसापासून मिळालेल्या इथेनॉलची मूल्य निश्चित/सुधारणा करायला मंत्रिमंडळाची मंजुरी
(नवी दिल्ली, 12 सप्टेंबर 2018
पंतप्रधान नरेंद्र मोदी यांच्या अध्यक्षतेखाली अर्थविषयक केंद्रीय समितीने १ डिसेंबर २०१८ ते ३० नोव्हेंबर २०१९ या इथेनॉल पुरवठा वर्ष २०१८-१९ दरम्यान आगामी साखर हंगाम २०१८-१९ साठी काकवी/अंशतः उसाचा रस यापासून मिळवलेल्या इथेनॉलचे मूल्य निश्चित/सुधारणा करायला आणि १००% उसाचा रस असलेल्या इथेनॉलसाठी कमाल मूल्य निश्चित करायला मंजुरी दिली.
बी हेवी मोलासेस /अंशतः उसाच्या रसापासून मिळवलेल्या इथेनॉलचे बाजारमूल्य 52 रुपये 43 पैसे प्रति लिटर निश्चित करणे 
साखरेचे उत्पादन न घेता इथेनॉल निर्मितीसाठी १०० टक्के उसाचा रस वापरणाऱ्या कारखान्यांसाठी इथेनॉलचे बाजारमूल्य 59 रुपये 13 पैसे प्रति लिटर निश्चित करणे 
याव्यतिरिक्त जीएसटी आणि वाहतूक शुल्क देखील असेल. तेल विपणन कंपन्यांना वाहतुकीचे शुल्क ठरवण्यास सांगण्यात आले आहे जेणेकरून लांबच्या ठिकाणी इथेनॉलची वाहतूक करायला प्रोत्साहन मिळेल.
तेल विपणन कंपन्यांना इथेनॉलचा प्राधान्यक्रम पुढीलप्रमाणे ठरवण्याची सूचना करण्यात आली आहे-१) १०० टक्के उसाचा रस २) बी हेवी मोलासेस / अंशतः उसाचा रस, ३) सी हेवी मोलासिस आणि ४) दर्जाहीन अन्नधान्य/ अन्य स्रोत
परिणाम:
-या निर्णयामुळे देशातील अतिरिक्त साखरेचे उत्पादन कमी होईल, साखर कारखान्यांना ऊस उत्पादक शेतकऱ्यांची देणी चुकती करण्यासाठी निधी उपलब्ध होईल आणि इथेनॉल मिश्रित पेट्रोल कार्यक्रमासाठी मोठ्या प्रमाणात इथेनॉल उपलब्ध होईल.
- सर्व डिस्टीलरीना या योजनेचा लाभ घेता येईल आणि त्यातील बहुतांश ईबीपी कार्यक्रमासाठी इथेनॉल पुरवू शकतील. इथेनॉल पुरवठादारांना योग्य किंमत मिळाल्यामुळे ऊस उत्पादक शेतकऱ्यांची थकबाकी कमी होऊन पर्यायाने ऊस ऊस उत्पादक शेतकऱ्यांच्या अडचणी कमी होतील.
- काकवी/ अंशतः उसाचा रस आणि १००% उसापासून मिळवलेल्या इथेनॉलसाठी प्रथमच अधिक दर देऊ केल्यामुळे ईबीपी कार्यक्रमासाठी इथेनॉलची उपलब्धता वाढेल.
-पेट्रोलमध्ये अधिक प्रमाणात इथेनॉल मिसळल्यामुळे अनेक लाभ होतात. आयातीवरील अवलंबत्व कमी होईल, कृषी क्षेत्राला मदत होईल, पर्यावरपूरक इंधन, कमी प्रदूषण आणि शेतकऱ्यांना अधिक उत्पन्न यासारखे लाभ होतील.
N.Sapre/S.Kane/P.Kor
रेल्वे मंत्रालय
1 मे पासून साधारण 5000 प्रवाशांपासून 14 मे पर्यंत 2.10 लाख प्रवाशांपर्यंत, 2 आठवड्यांपेक्षा कमी काळात हा मैलाचा दगड पार
“श्रमिक विशेष” रेल्वेच्या माध्यमातून आतापर्यंत 12 लाखांहून अधिक प्रवासी पोहोचले त्यांच्या मूळ राज्यांमध्ये
स्थलांतरितांना घरी पोहोचविण्यासाठी आतापर्यंत 1000 पेक्षा अधिक “श्रमिक विशेष” रेल्वे गाड्या सोडण्यात आल्या
या मोहिमेअंतर्गत, अडकलेल्या चार लाख लोकांना त्यांच्या मूळ गावी सोडण्यासाठी दररोज 300 “श्रमिक विशेष” रेल्वे गाड्या धावण्यासाठी सज्ज
नवी दिल्ली, 15 मे 2020
गृहमंत्रालयाच्या आदेशानंतर रेल्वेने लॉकडाऊनमुळे वेगवेगळ्या ठिकाणी अडकलेल्या प्रवाशी श्रमिकांना, तीर्थयात्रेकरूंना, पर्यटकांना, विद्यार्थ्यांना आणि अन्य व्यक्तींना त्यांच्या मूळ गावी पोहोचविण्यासाठी 01 मे 2020, कामगार दिनाच्या दिवशी “श्रमिक विशेष” रेल्वे गाड्या सुरू केल्या आहेत.
01 मे 2020 रोजी, केवळ चार रेल्वेगाड्यांपासून सुरूवात करून भारतीय रेल्वे 15 दिवसांपेक्षा कमी कालावधीत 1000 हून अधिक “श्रमिक विशेष” रेल्वे कार्यान्वित करण्यात यशस्वी झाली आहे. 14 मे 2020, रोजी एक उल्लेखनीय यश अधोरेखित करतानाच विविध राज्यांमधून एकूण 145 “श्रमिक विशेष” रेल्वे गाड्या कार्यान्वित केल्या ज्याच्या माध्यमातून 2.10 लाखांपेक्षा अधिक प्रवाशांना त्यांच्या मूळ राज्यांपर्यंत पोहोचविण्यात आले.
श्रमिक रेल्वेगाड्यांमधून प्रवास करणाऱ्या प्रवाशांचा आकडा 2 लाखांचा टप्पा पार केल्याची ही पहिलीच घटना आहे.
एक गोष्ट लक्षात घेण्यासारखी आहे की, 01 मे 2020, रोजी 5000 हजार प्रवाशांसह “श्रमिक विशेष” रेल्वे कार्यान्वित करण्यात आली होती.
आतापर्यंत 12 लाख प्रवाशांपेक्षा अधिक प्रवासी “श्रमिक विशेष” रेल्वेच्या माध्यमातून आपापल्या घरी पोहोचले आहेत.
या सगळ्या गाड्या आंध्रप्रदेश, आसाम, बिहार, छत्तीसगड, हिमाचलप्रदेश, जम्मू आणि काश्मिर, झारखंड, कर्नाटक, केरळ, मध्यप्रदेश, महाराष्ट्र, मणीपूर, ओडिशा, राजस्थान, तामिळनाडू, तेलंगणा, त्रिपूरा, उत्तरप्रदेश, उत्तराखंड, पश्चिम बंगाल आदी राज्यांपर्यंत गेल्या आहेत.
भारतीय रेल्वेची उल्लेखनीय गोष्ट म्हणजे, विविध ठिकाणी अडकलेल्या आणि घरी परतू इच्छिणाऱ्या प्रवाशांसाठी, त्यांना घरी नेण्याच्या मोहिमेअंतर्गत, रेल्वेने संबंधित राज्य सरकारांशी समन्वय साधून, दररोज चार लाखांहून अधिक अडकलेल्या लोकांसाठी “श्रमिक विशेष” रेल्वेच्या माध्यमातून त्यांना त्यांच्या मूळ स्थानी पोहोचविण्यासाठी रोज 300 श्रमिक विशेष रेल्वे गाड्या चालविण्याची तयारी ठेवली आहे.
ज्या राज्यातून प्रवासी प्रवास करणार आणि ज्या राज्यांमध्ये प्रवासी जाणार त्या दोन्ही राज्यांकडून परस्पर सहमती मिळाल्यानंतरच रेल्वेद्वारे कार्यान्वित होणाऱ्या या “श्रमिक विशेष” रेल्वेगाड्या चालविल्या जात आहेत. रेल्वेगाड्यांमध्ये प्रवासी चढण्यापूर्वी त्यांची पुरेशी आणि योग्य तपासणी केली जाते. प्रवासाच्या काळात प्रवाशांना मोफत जेवण आणि पाणी दिले जाते.
B.Gokhale/S.Shaikh/P.Malandkar
सोशल मिडियावर आम्हाला फॉलो करा@PIBMumbai /PIBMumbai /pibmumbai pibmumbai[at]gmail[dot]com
(
पेट्रोलियम आणि नैसर्गिक वायू मंत्रालय
प्रधानमंत्री उज्ज्वला योजनेच्या लाभार्थ्यांना एप्रिलमध्ये मिळाले सुमारे 85 लाख एलपीजी सिलेंडर
नवी दिल्ली, 12 एप्रिल 2020
कोविड-19 च्या आर्थिक प्रतिसादाचा भाग म्हणून, भारत सरकारने प्रधानमंत्री गरीब कल्याण योजनेंतर्गत  अनेक उपक्रम राबविण्याची घोषणा केली आहे. कोरोना विषाणूमुळे गरीब जनतेसमोर अनेक आर्थिक अडचणी उद्भवलेल्या आहेत त्या दूर करण्याच्या उद्देशाने हे उपक्रम जाहीर केले आहेत. या योजनेनुसार, एप्रिल ते जून 2020 या तीन महिन्यांच्या कालावधीसाठी प्रधानमंत्री उज्ज्वला योजनेच्या  लाभार्थ्यांना मोफत एलपीजी सिलेंडर देण्यात येणार आहे.
आतापर्यंत,तेल विपणन कंपन्यांनी पीएमजीकेवाय अंतर्गत एलपीजी सिलेंडर मोफत मिळवण्यासाठी 7.15 कोटी पीएमयुवाय लाभार्थ्यांच्या खात्यात सुरुवातीच्या टप्प्यात 5,606 कोटी रुपये जमा केले आहेत. या महिन्यात लाभार्थ्यांनी 1.26 कोटी सिलेंडरची बुकिंग केली आहे, ज्यापैकी 85 लाख सिलेंडर पीएमयुवाय लाभार्थ्यांना देण्यात आले आहेत.
सध्या देशात 27.87 कोटी सक्रीय एलपीजी ग्राहक आहेत आणि पीएमयुवाय लाभार्थ्यांची संख्या 8 कोटींहून अधिक आहे. लॉकडाऊन झाल्यापासून देशात दररोज 50 ते 60 लाख सिलेंडर वितरीत होत आहेत. देशव्यापी लॉकडाऊन सुरु असताना लोकं सुरक्षित राहण्यासाठी घरातच थांबत आहेत. त्याचवेळी, लोकांना त्यांच्या घरापर्यंत थेट स्वच्छ इंधन मिळावे यासाठी एलपीजी वितरण करणारे कर्मचारी आणि एलपीजी वितरण शृंखलेतील सर्व लोकं अथक परिश्रम करत आहेत.
पर्वतीय प्रदेशापासून बॅकवॉटर्सपर्यंत, वाळवंटातील वाड्यांपर्यंत, जंगलांमध्ये वस्तीपर्यंत हे कोरोना योद्धा आपले कर्तव्य चोख बजावत असून एलपीजीचे वितरण वेळेवर होईल हे सुनिश्चित करत आहेत. या कठीण काळातही सिलेंडर साठीचा प्रतीक्षा कालवधी 2 दिवसांपेक्षा कमी आहे. एलपीजी वितरण शृंखलेत आपले कार्य बजावताना शोरूम कर्मचारी, गोदाम कर्मचारी, मेकॅनिक्स आणि वितरण कर्मचाऱ्यांचा कोविड-19 चा संसर्ग होऊन जर मृत्यू झाला तर आयओसीएल,बीपीसीएल आणि एचपीसीएल या तेल विपणन कंपन्यांनी अशा कर्मचाऱ्यांसाठी प्रत्येकी 5 लाख रुपयांची आर्थिक मदत जाहीर केली आहे.
31 मार्च 2020 पर्यंत प्रधानमंत्री उज्ज्वला योजनेंतर्गत एलपीजी कनेक्शन घेतलेले सर्व ग्राहक प्रधानमंत्री गरीब कल्याण योजनेचा लाभ मिळण्यास पात्र आहेत. ही योजना 1 एप्रिल 2020 पासून सुरू झाली आहे आणि 30 जून 2020 पर्यंत सुरू राहील. या योजनेंतर्गत तेल विपणन कंपन्या पीएमयूवाय ग्राहकाच्या लिंक केलेल्या बँक खात्यात पॅकेजच्या प्रकारानुसार 14.2 किलो रिफिल किंवा 5 किलो रिफिलच्या विक्री किंमतीनुसार आगाऊ रक्कम हस्तांतरित करीत आहेत. एलपीजी सिलेंडर घेण्यासाठी ग्राहक या पैशाचा उपयोग करू शकतात.
U.Ujgare/S.Mhatre/P.Malandkar
(
गृह मंत्रालय
केंद्रीय गृहमंत्री आणि सहकार मंत्री अमित शाह यांच्या अध्यक्षतेखाली आज नवी दिल्ली येथे संसदेच्या राजभाषा समितीची 38 वी बैठक संपन्न
राष्ट्रपतींना सादर केल्या जाणाऱ्या, संसदेच्या राजभाषा समितीच्या अहवालाच्या बाराव्या खंडालाही बैठकीदरम्यान देण्यात आली मान्यता
हिंदीची स्थानिक भाषांशी स्पर्धा नाही, सर्व भारतीय भाषांना प्रोत्साहन देऊनच राष्ट्र सक्षम होईल
सर्व भाषांनी आपला देश जोडण्याचे केले काम, गुलामगिरीच्या काळातही भारतीय भाषा आणि त्यांचे शब्दकोश अबाधित राहिले, ही मोठीच उपलब्धी
नवी दिल्ली, 4 ऑगस्ट 2023
केंद्रीय गृहमंत्री आणि सहकार मंत्री अमित शाह यांच्या अध्यक्षतेखाली आज नवी दिल्ली येथे संसदेच्या राजभाषा समितीची 38 वी बैठक पार पडली. संसदेच्या राजभाषा समितीच्या अहवालाच्या बाराव्या खंडालाही बैठकीदरम्यान मान्यता देण्यात आली. हा खंड राष्ट्रपतींना सादर केला जाईल.
स्वातंत्र्याच्या अमृत महोत्सवाच्या वर्षात पंतप्रधान नरेंद्र मोदी यांनी देशासमोर “पंच प्रण” ठेवले आहेत. त्यापैकी दोन प्रण आहेत- वारशाचा आदर करणे आणि गुलामगिरीची चिन्हे पुसून टाकणे, असे केन्द्रीय गृहमंत्री आपल्या भाषणात म्हणाले. या दोन प्रणांच्या 100% अंमलबजावणीसाठी सर्व भारतीय भाषा आणि राजभाषा यांनी त्यांची ताकद दाखवायला हवी असे त्यांनी सांगितले.
भाषेचा आदर केल्याशिवाय वारशाचा आदर अपूर्ण असून स्थानिक भाषांना सन्मान दिला तरच राजभाषेचा स्वीकार होईल, असे ते म्हणाले. हिंदीची स्थानिक भाषांशी स्पर्धा नाही, सर्व भारतीय भाषांना प्रोत्साहन देऊनच राष्ट्र सशक्त होईल, असे शाह यांनी सांगितले.
केंद्रीय गृहमंत्री आणि सहकार मंत्री म्हणाले की, पंतप्रधान नरेंद्र मोदी यांनी 10 भाषांमध्ये अभियांत्रिकी आणि वैद्यकीय अभ्यासक्रम सुरू करण्यासाठी पुढाकार घेतला असून लवकरच हे अभ्यासक्रम सर्व भारतीय भाषांमध्ये उपलब्ध होतील आणि तो क्षण स्थानिक भाषा आणि राजभाषेच्या उदयाची नांदी ठरेल. पंतप्रधान मोदींनी संसदेत एकही भाषण इंग्रजीत केले नाही आणि सरकारचे मंत्रीही भारतीय भाषांमध्ये भाषण देण्याचा प्रयत्न करतात, यामुळे विविध भाषा जोडण्याच्या चळवळीला खूप चालना मिळते, असे त्यांनी सांगितले.
गुलामगिरीच्या कालखंडानंतरही भारतीय भाषा आणि त्यांचे शब्दकोश अबाधित राहिले, ही मोठी उपलब्धी असल्याचे ते म्हणाले. भाषांनी देशाला एकसंध ठेवण्याचे काम केले आहे असे शाह म्हणाले.
राजभाषा संसदीय समितीचे उपाध्यक्ष भर्तृहरी महताब, केंद्रीय गृहराज्यमंत्री अजय कुमार मिश्रा आणि निशीथ प्रामाणिक आणि समितीचे सदस्य या बैठकीत उपस्थित होते.S.Kakade/Vinayak/Vasanti/D.Rane
सोशल मिडियावर आम्हाला फॉलो करा:@PIBMumbai /PIBMumbai /pibmumbai pibmumbai[at]gmail[dot]com /PIBMumbai /pibmumbai
(Visitor Counter : 76
पर्यटन मंत्रालय
'युवा टुरिझम क्लब्स' स्थापन करण्याच्या पर्यटन मंत्रालयाच्या उपक्रमाला सीबीएसईकडून पाठिंबा
सीबीएसईने सर्व संलग्न शाळांना युवा टुरिझम क्लबच्या स्थापनेबाबत सूचना जारी केल्या
शाळांमधील युवा टुरिझम क्लब राष्ट्रीय एकात्मता आणि एक भारत श्रेष्ठ भारत भावना वृद्धिंगत करतील : केंद्रीय मंत्री जी. किशन रेड्डी
नवी दिल्ली, 12 मे 2022
पर्यटन मंत्रालयाने ‘स्वातंत्र्याचा अमृत महोत्सव’ उत्सवाचा भाग म्हणून ‘युवा टुरिझम क्लब’ स्थापन करायला सुरुवात केली आहे. युवा पर्यटन क्लबची संकल्पना भारतीय पर्यटनाचे युवा राजदूत तयार करणे आणि विकसित करणे हे आहे, ज्यांना भारतातील पर्यटनाच्या क्षमतांची जाणीव असेल, आपल्या समृद्ध सांस्कृतिक वारशाचे जतन, संवर्धन करतील आणि पर्यटनाबाबत आवड निर्माण करतील. हे युवा राजदूत भारतातील पर्यटनाला चालना देण्यासाठी उत्प्रेरक ठरतील. पर्यटन क्लबमधील सहभागामुळे सांघिक भावना, व्यवस्थापन, नेतृत्व यांसारख्या कौशल्यांचा विकासाला मदत होण्यासोबतच जबाबदार पर्यटन पद्धतींचा अवलंब करण्यास प्रोत्साहन देणे आणि शाश्वत पर्यटनाची काळजी घेणे अपेक्षित आहे.
केंद्रीय माध्यमिक शिक्षण मंडळाने पर्यटन मंत्रालयाच्या उपक्रमासाठी पाठिंबा देण्याची तयारी दर्शवली आहे आणि सर्व सीबीएसई संलग्न शाळांना युवा टुरिझम क्लब स्थापन करण्याबाबत सूचना जारी केल्या आहेत.
याबाबत बोलताना केंद्रीय पर्यटन मंत्री जी. किशन रेड्डी म्हणाले की, युवक हे भारताचे आणि समृद्ध सांस्कृतिक, अध्यात्मिक आणि नैसर्गिक वारशाचे सर्वोत्तम राजदूत आहेत. विविध शाळांमध्ये स्थापन करण्यात आलेले युवा पर्यटन क्लब राष्ट्रीय एकात्मतेला प्रोत्साहन आणि पंतप्रधानांच्या एक भारत श्रेष्ठ भारत या संकल्पनेला चालना देतील.
रेड्डी पुढे म्हणाले की, विद्यार्थ्यांना आता देशांतर्गत स्थळांची माहिती होईल आणि ते पर्यटन क्षेत्राला चालना देण्यासाठी साधनांनी सुसज्ज बनतील. हे टुरिझम क्लब मुलांना त्यांच्या आणि शेजारी राज्यांबद्दल तसेच सांस्कृतिक पैलूंबद्दल अधिक जागरूक राहण्यास मदत करतील. पंतप्रधानांच्या 'देखो अपना देश'च्या आवाहनामुळे याला आणखी चालना मिळेल.
Kindly click here for Handbook on Tourism Clubs
S.Thakur/S.Kane/P.Malandkar
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 169
आरोग्य आणि कुटुंब कल्याण मंत्रालय
केंद्रीय आरोग्य आणि कुटुंब कल्याण राज्यमंत्री डॉ.भारती प्रविण पवार यांनी डॉ.आरएमएल रुग्णालयाला भेट दिली
नवी दिल्ली, 3 सप्टेंबर 2021
केंद्रीय आरोग्य आणि कुटुंब कल्याण राज्यमंत्री डॉ.भारती प्रविण पवार यांनी दिल्लीच्या राम मनोहर लोहिया हॉस्पिटलची, आज पाहणी केली.
तपासणी दरम्यान, त्यांनी प्रथम कोविड लसीकरण केंद्राची पाहणी केली आणि तेथे आलेल्या लाभार्थ्यांशी संवाद साधला.
यानंतर पीजीआयएमईआर कॅम्पसमधील ग्रंथालयाचीही पाहणी केली. तसेच रूग्णांच्या सुविधांसाठी असलेल्या रुग्णालयाच्या स्वयंपाकघराची पाहणी केली आणि खाद्यपदार्थांची गुणवत्ता तपासली. त्यानंतर डॉ भारती पवार यांनी रुग्णालयाच्या नेफ्रोलॉजी विभागाच्या ICU ला भेट दिली. आणि अस्थी विभागाच्या वॉर्डची पाहणी करून तेथे दाखल रुग्णांशी संवाद साधला आणि त्यांच्या प्रकृतीची विचारपूस केली.
सरतेशेवटी, वैद्यकीय अधीक्षकांना रुग्णांसाठी सर्वोत्तम सुविधा देण्याचे आणि रुग्णालयाची उत्तम काळजी आणि स्वच्छतेचे निर्देश दिले.
नेफ्रोलॉजी विभाग, अतिदक्षता विभाग आणि अस्थी विभागाच्या वॉर्डची केली तपासणी
पदव्युत्तर वैद्यकीय शिक्षण आणि संशोधन संस्थेच्या परिसरातील ग्रंथालयाची पाहणी केली.
रुग्णालयामध्ये असलेल्या स्वयंपाकघराची पाहणी केली आणि खाद्यपदार्थांची गुणवत्ता तपासलीM.Chopade/S.Chavan/D.Rane
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 106
रेल्वे मंत्रालय
कोविड -19: सुमारे 6 लाख फेस मास्क आणि 40 हजार लिटर हॅन्ड सॅनिटायझरची भारतीय रेल्वेकडून निर्मिती
नवी दिल्ली, 9 एप्रिल 2020
कोविड -19 चा प्रसार रोखण्यासाठी केलेल्या उपाययोजनांच्या अनुषंगाने, भारतीय रेल्वे भारत सरकारच्या आरोग्य सेवा उपक्रमांना पूरक ठरतील असे सर्वतोपरी प्रयत्न करीत आहे. या दिशेने भारतीय रेल्वे सर्व परिमंडळे, उत्पादन विभाग आणि सार्वजनिक क्षेत्र उपक्रम यासाठी पुन्हा वापरण्यायोग्य फेस मास्क आणि सॅनिटायझर्सची निर्मिती करीत आहे.
भारतीय रेल्वेने सर्व परिमंडळे, उत्पादन विभाग आणि सार्वजनिक क्षेत्र उपक्रम यांच्यामार्फत 7 एप्रिल 2020 पर्यंत एकूण 582317 पुनर्वापर करता येणाऱ्या मास्कची तसेच 41882 लिटर हँड सॅनिटायझर्सची निर्मिती केली. काही रेल्वे परिमंडळांनी याकामी पुढाकार घेतला. उदा. पश्चिम रेल्वेने  पुन्हा वापरण्यायोग्य 81,008 फेस मास्क आणि 2,569 लिटर हँड सॅनिटायझर, उत्तर मध्य रेल्वे  77,995 पुन्हा वापरण्यायोग्य फेस मास्क आणि 3,622 लिटर हँड सॅनिटायझर,उत्तर पश्चिम रेल्वेने 51,961 पुन्हा वापरण्यायोग्य फेस मास्क आणि 3,027लिटर हँड सॅनिटायझर, मध्य रेल्वेने  38,904 पुन्हा वापरण्यायोग्य फेस मास्क आणि 3,015 लिटर हँड सॅनिटायझर, पूर्व मध्य रेल्वेने  33,473 पुन्हा वापरण्यायोग्य फेस मास्क आणि 4,100 लिटर हँड सॅनिटायझर, आणि पश्चिम मध्य रेल्वेने  36,342 पुन्हा वापरण्यायोग्य फेस मास्क आणि 3,756 लिटर हँड सॅनिटायझर ची निर्मिती केली आहे.
अत्यावश्यक वस्तूंच्या पुरवठ्यासाठी रेल्वेची मालवाहतूक सेवा आठवड्याचे सातही दिवस 24 तास सुरु आहे. त्यामुळे रेल्वे परिचालन आणि देखभाल कर्मचारी अहोरात्र काम करीत आहेत. या कर्मचाऱ्यांच्या सुरक्षिततेसाठी आणि त्यांचा उत्साह वाढविण्यासाठी सर्व कामाच्या ठिकाणी खालील गोष्टींची खात्री केली जात आहे.
- कामावर येणाऱ्या सर्व कर्मचाऱ्यांना काढ-घाल करता येईल असे फेस कव्हर आणि हँड सॅनिटायझर्स उपलब्ध करुन देण्यात येत आहेत. कंत्राटी कामगारांनाही या सुविधा पुरविल्या जात आहेत. रेल्वे कार्यशाळा, प्रशिक्षण आगार आणि रुग्णालये स्थानिक पुरवठा करण्यासाठी स्थानिक पातळीवर सॅनिटायझर्स आणि मास्कची निर्मिती करीत आहेत.
- आरोग्य चांगले राखण्यासाठी सर्व कर्मचाऱ्यांना पुन्हा वापरता येणारे फेस कव्हर्स वापरण्यासाठी प्रोत्साहन दिले जात आहे. प्रत्येक कर्मचाऱ्याला पुन्हा वापरता येणारे फेस कव्हर्सचे 2 संच देण्यात आले आहेत. हे फेस कव्हर्स दररोज साबणाने स्वच्छ धुण्याविषयी सर्व कर्मचाऱ्यांचे समुपदेशन केले जात आहे. या संबंधी आरोग्य आणि कुटुंब कल्याण मंत्रालयाने जारी केलेल्या मार्गदर्शक पुस्तिकेचे वाटप सर्वाना करण्यात आले आहे.
- सर्व कामाच्या ठिकाणी साबण, पाणी आणि हात धुवायच्या सुविधांची उपलब्धता करून देण्यात आली आहे. स्थानिकांच्या कल्पनेतून साकारलेली नळाला हात न लावता हात धुण्याची सुविधाही उपलब्ध करून देण्यात आली आहे.
- सामाजिक अंतराचे नियम पाळले जात आहेत. यासंदर्भात रुळांवर काम करणारे कर्मचारी आणि मालवाहू गाडीचे चालक यांच्यात जागृती निर्माण करण्याचे काम सातत्याने सुरु आहे.
U.Ujgare/V.Joshi/P.Malandkar
(
पंतप्रधान कार्यालय
डॉ. व्ही. शांता यांच्या निधनाबद्दल पंतप्रधानांकडून शोक व्यक्त
नवी दिल्ली, 19 जानेवारी 2021
पंतप्रधान नरेंद्र मोदी यांनी डॉ व्ही. शांता यांच्या निधनाबद्दल शोक व्यक्त केला आहे.
एका ट्वीटमध्ये पंतप्रधान म्हणाले, "डॉ. व्ही शांता उच्च दर्जाचे कर्करोग उपचार सुनिश्चित करण्यासाठी केलेल्या उल्लेखनीय प्रयत्नांसाठी नेहमी स्मरणात राहतील. चेन्नईच्या अदियार येथील कर्करोग संस्था गरीब व वंचित जनतेची सेवा करण्यात आघाडीवर आहे. 2018 मध्ये मी या संस्थेला दिलेली भेट आठवते. डॉ. व्ही. शांता यांच्या निधनाने दु: ख झाले आहे. ओम शांती."
U.Ujgare/S.Kane/P.Malandkar
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(
आयुष मंत्रालय
आयुष मंत्री श्री किरेन रिजिजू यांनी आयुष क्षेत्रातील पाच महत्त्वाच्या पोर्टल्सचे केले उदघाटन
“सर्व आयुष हितसंबंधीतांना या उपक्रमांचा लाभ होणार”
सोमवार हा आयुष क्षेत्रासाठी ऐतिहासिक आणि महत्त्वपूर्ण दिवस ठरला, कारण केंद्रीय आयुष मंत्री  श्री किरण रिजिजू यांनी एका ऑनलाईन कार्यक्रमात पाच महत्त्वाच्या पोर्टल्सचे उद्घाटन आणि चार प्रकाशने प्रकाशित केली. भारतीय लोकांना आरोग्य संरक्षण देण्यासाठी, राष्ट्रीय डिजिटल आरोग्य अभियानात आयुष महत्वाची भूमिका बजावणार असल्याचीही, मंत्रीमहोदयांनी यावेळी आठवण करुन दिली.
केंद्रीय आयुष  मंत्री किरण रिजिजू यांनी, यावेळी द्रुकश्राव्य माध्यमाद्वारे झालेल्या कार्यक्रमात असेही जाहीर केले,की अमर , आरएमआयएस, साहि आणि ई-मेधा पोर्टल्स ही आयुर्वेद डेटासेटद्वारे सीटीआरआय पोर्टलला समर्पित करण्यात येत आहेत. त्यांनी पारंपारीक भारतीय औषध प्रणालीशी संबंधित चार प्रकाशनेही यावेळी प्रसिद्ध केली आणि या उपक्रमांकरीता आयसीएमआर आणि भारतीय पुरातत्व सर्वेक्षण संस्था यांनी सहकार्याने केलेल्या प्रयत्नांची प्रशंसा केली.
पोर्टल्सचे संक्षिप्त महत्त्व
1. क्लिनिकल ट्रायल रजिस्ट्री ऑफ इंडियाचा आयुर्वेद डेटासेट- सीटीआरआय हा जागतिक आरोग्य संघटनेच्या रुग्णांवरील प्रत्यक्ष चाचण्यांच्या आंतरराष्ट्रीय नोंदणीकृत मंचाअंतर्गत क्लिनिकल चाचण्यांची प्राथमिक नोंद करणारा माहिती ठेवा आहे. सीटीआरआय हा आयुर्वेद डेटासेट आयुर्वेद उपचारांनुसार आयुर्वेद संज्ञा आधारित रूग्णांवरील प्रत्यक्ष अभ्यासाची नोंद करून ठेवणे, सुलभ करते. आयुर्वेद आधारित रुग्णांवरील प्रत्यक्ष चाचण्यांसाठी जगभरातील दृश्यमानतेसाठी हे एक उत्तम पाऊल आहे.
2. सीसीआरएएस-संशोधन व्यवस्थापन माहिती प्रणाली- आयसीएमआर आणि सीसीआरएएस यांचा हा एक संयुक्त प्रयत्न असून, हे पोर्टल आयुर्वेद आधारीत अभ्यासाच्या संशोधन आणि विकासासाठी एकाच ठिकाणी सर्व माहिती मिळवण्याचे साधन ठरेल. या पोर्टलच्या माध्यमातून आयुर्वेदातील अनुभवी वैज्ञानिक, उपचार तज्ञ यांचे संशोधनाकरीता विनामूल्य मार्गदर्शन घेतले जाऊ शकते. या पोर्टलमध्ये संशोधन साधने, संदर्भ सामग्री यांचा देखील समावेश आहे.
3. ई-मेधा  पोर्टल- एनआयसीच्या ई-ग्रंथालय मंचावरुन 12,000 हून अधिक भारतीय वैद्यकीय वारसा पुस्तकांसाठी ऑनलाईन पध्दतीने ग्रंथालय उपलब्ध होईल.
4. अमर  पोर्टल- हे पोर्टल अत्यंत मौलिक आहे .भारतातून किंवा जगाच्या इतर कोणत्याही भागातून
आयुर्वेद, योग, युनानी, सिद्ध, सोवा रिग्पा या उपचार पध्दतीतील ग्रंथालयांमधील,संपूर्ण संग्रहातील किंवा स्वतंत्र संग्रहातील हस्तलिखिते अथवा अनुक्रमणिका  शोधण्यासाठी कठीण आणि दुर्मिळ माहितीचे डिजिटायझेशन या पोर्टलवर केले आहे.
5. शाई  पोर्टल - या पोर्टलमधील माहीती शिलालेख पुरातन-वनस्पतिविषयक माहिती, शिल्पकला, मानववंशशास्त्राचे स्त्रोत आणि प्रगत पुरातत्व आनुवंशिक अभ्यास याबाबत सविस्तर माहिती दर्शवितात. या पोर्टल्सचा उपयोग स्वदेशी आरोग्य सेवांच्या पद्धतींवर आधारीत भारतीय ज्ञान प्रणाली समजून घेण्यासाठी लक्ष्यवेधक रीतीने होऊ शकेल.